Йәрмөхәмәт Баймөхәмәт улы Арыҫланов 1910 йылда Башҡортостандың Хәйбулла районы Йәнтеш ауылында тыуған. Бик иртә етем ҡала, бала саҡтан мал йәнле егет колхозда мал ҡараусыһы булып эшләй. Өс балаһын, ҡатынын ҡалдырып, 1941 йылда һуғышҡа китә. Ҡыҙыл Армияға Хәйбулла районы хәрби комитеты тарафынан саҡырыла. 112-се кавалерия дивизияһында хеҙмәт иткән, шәхси исемлектә ҡыҙылармеец тип күрһәтелгән, әммә дәлилләгән мәғлүмәттәр юҡ тигән иҫкәрмә бар. Хәйбулла тыуған яҡты өйрәнеү музейы мәғлүмәттәренә ярашлы, Йәрмөхәмәт Арыҫланов — 112-се кавалерия дивизияһының 35-се уҡсылар полкы кавалерисы, Сталинград алышы ҡатнашыусыһы. 1945 йылдың 20 ғинуарында ҡаты яралана, госпиталдән һуң тыуған ауылына өсөнсө төркөм инвалиды булып ҡайта, әммә был ваҡытҡа ҡатыны һәм бер балаһы яҡты донъя менән хушлашҡан була. Һуғыштан һуң яңы ғаилә ҡора, яратҡан шөғөлө — ат ҡараусыһы булып эшләй. Йәрмөхәмәт Баймөхәмәт улын ихласлығы, эскерһеҙлеге өсөн ауылда «Добрый бабай» тип йөрөткәндәр.